Simeone om Messi: - Hadde han tatt på Atlético-drakt, hadde vi vunnet
Som så mange ganger før ble den lille argentineren tungen på vektskålen, og hans scoring – av det vakre slaget – ble kronen på verket. – Hadde han tatt av seg Barcelona -drakta og tatt på seg Atléticos, er jeg sikker på at vi hadde vunnet 1 – 0. Det er akkurat som på «løkka», roser Atlético-manager Diego Simeone ifølge Marca. Barcelona-manager Ernesto Valverde er på sin side glad for å ha Messi på sitt lag. Han ankom klubben fra Athletic Bilbao foran denne sesongen. – Jeg drev og tenkte på at da jeg var i Athletic, så var det to eller tre strake kamper der han scoret på frispark mot oss. Før så led jeg (av Messis frisparkmål). Nå nyter jeg dem, sier han ifølge AS. Det var etter 25 minutter at Messi ble lagt i bakken etter å ha dratt seg forbi Thomas Partey. Argentineren stilte seg på sedvanlig vis opp for å ta frisparket. Med kirurgisk presisjon skrudde han ballen over muren og i nærmeste kryss. Jan Oblak fikk en finger eller to på ballen – til ingen nytte. Det var hans tredje frisparkscoring på like mange kamper.Og som om ikke det var nok, argentineren nådde (enda) en milepæl. Perlen mot Atlético det var scoring nummer 600 i hans svært meritterte karriere. 539 av de for Barcelona, de resterende 61 for Argentina. Atlético Madrid hadde lite å by på før pause. De hadde faktisk ikke et eneste skudd på mål før hvilen. De tok mer og mer over i 2. omgang, men fant aldri veien til mål. Barcelona tok alle tre poengene på majestetiske Camp Nou. Det betyr at de øker luken ned til Atlético fra fem til åtte poeng. – Det virker lite sannsynlig at Barcelona skal tape tre kamper, men dette er fotball og man kan ikke annet enn å tenke én kamp av gangen. Vi kommer til å kjempe videre, sier Atleti-manager Simeone. Luken fra ubeseirede Barca og ned til Real Madrid på 3. plass er på 15 poeng. Både Barcelona og Atlético skal møte «Los Blancos» før La Liga -sesongen er over. Real Madrid ble seriemester i 2016/17-sesongen, men det er i hvert fall ingen tvil om at Barcelona er i førersetet til å ta tilbake ligatittelen denne sesongen. PS! Et skår i gleden på en ellers god Barcelona-dag, var at Andrés Iniesta måtte byttes ut i første omgang etter å ha pådratt seg en skade.
(Barcelona – Atlético Madrid 1-0) Med en perle av et frispark kan Lionel Messi (30) langt på vei ha sørget for at ligagullet returnerer til Catalonia.